
Rīgā 

Vidējās apdrošināšanas iemaksu algas aprēķināšanas kārtība bezdarbnieka pabalsta apmēra noteikšanai un bezdarbnieka pabalsta un apbedīšanas pabalsta piešķiršanas, aprēķināšanas un izmaksas kārtība


(prot. Nr. 75 11.§)

 

Izdoti saskaņā ar likuma

"Par apdrošināšanu bezdarba gadījumam" 

8.panta trešo daļu, 13.panta trešo daļu 

un 16.1 pantu
 

I. Vispārīgais jautājums

 

1. Noteikumi nosaka:

1.1. kārtību, kādā aprēķina vidējo apdrošināšanas iemaksu algu bezdarbnieka pabalsta apmēra noteikšanai;

1.2. dokumentus, kas apliecina tiesības uz bezdarbnieka pabalstu un apbedīšanas pabalstu;

1.3. kārtību, kādā piešķir, aprēķina un izmaksā bezdarbnieka pabalstu un apbedīšanas pabalstu;

1.4. kārtību, kādā persona, pamatojoties uz attiecīgu tiesas spriedumu, atlīdzina valsts sociālās apdrošināšanas nodarbinātības speciālajā budžetā saņemtā bezdarbnieka pabalsta summu, ja viņai par labu no darba devēja tiek piedzīta atlīdzība par darba piespiedu kavējumu attiecīgajā bezdarbnieka pabalsta saņemšanas periodā.

 

II. Vidējās apdrošināšanas iemaksu algas aprēķināšanas kārtība
bezdarbnieka pabalsta apmēra noteikšanai

 

2. Vidējo apdrošināšanas iemaksu algu bezdarbnieka pabalsta apmēra noteikšanai aprēķina no apdrošināšanas iemaksu algas par sešu kalendāra mēnešu periodu, šo periodu beidzot divus kalendāra mēnešus pirms tā mēneša, kurā persona:

2.1. ieguvusi bezdarbnieka statusu (likuma " Par apdrošināšanu bezdarba gadījumam " 5.panta pirmajā daļā noteiktajā gadījumā). Aprēķinam izmanto šādu formulu:

 

Vd = (A1 + A2 + .. + A6) : D, kur

 

Vd – kalendāra dienas vidējā apdrošināšanas iemaksu alga;  

A1, A2, .. A6 – apdrošināšanas iemaksu algas summa, kas gūta likuma " Par apdrošināšanu bezdarba gadījumam " 8.panta pirmajā daļā noteiktā sešu kalendāra mēnešu perioda attiecīgajā kalendāra mēnesī;

D – likuma " Par apdrošināšanu bezdarba gadījumam " 8.panta pirmajā daļā noteiktā perioda kalendāra dienu skaits, neieskaitot tajā periodu, kura laikā persona saskaņā ar likumu " Par valsts sociālo apdrošināšanu " nav bijusi pakļauta apdrošināšanai bezdarba gadījumam;

2.2. pieprasījusi bezdarbnieka pabalstu (likuma " Par apdrošināšanu bezdarba gadījumam " 5.panta otrajā daļā noteiktajā gadījumā). Aprēķinam izmanto šādu formulu:

 

Vd = (A1 + A2 + .. + A6) : Dm, kur

 

Vd – kalendāra dienas vidējā apdrošināšanas iemaksu alga;

A1, A2 .. A6 – apdrošināšanas iemaksu algas summa, kas gūta likuma " Par apdrošināšanu bezdarba gadījumam " 8.panta otrajā daļā noteiktā sešu kalendāra mēnešu perioda attiecīgajā kalendāra mēnesī;

Dm – likuma " Par apdrošināšanu bezdarba gadījumam " 8.panta otrajā daļā noteiktā perioda kalendāra dienu skaits, neieskaitot tajā periodu, kura laikā persona saskaņā ar likumu " Par valsts sociālo apdrošināšanu " nav bijusi pakļauta apdrošināšanai bezdarba gadījumam.

 

3. Personai, kurai valsts sociālās apdrošināšanas obligāto iemaksu objekts ir sasniedzis attiecīgajam kalendāra gadam noteikto maksimālo apmēru, aprēķinot kalendāra dienas vidējo apdrošināšanas iemaksu algu, piemēro iemaksu algas izlīdzināšanu par attiecīgā pārskata gada kalendāra mēnešiem, kuros persona bijusi sociāli apdrošināta bezdarba gadījumam, reizinot aprēķinā iekļaujamā attiecīgā kalendāra gada 1/365 daļu no valsts sociālās apdrošināšanas obligāto iemaksu gada maksimālā apmēra ar aprēķinā vidējās apdrošināšanas iemaksu algas noteikšanai iekļautā kalendāra mēneša dienu skaitu, kurās persona ir bijusi pakļauta bezdarba apdrošināšanai.

 

4. Ja likuma " Par apdrošināšanu bezdarba gadījumam " 8.panta pirmajā daļā un 8.panta otrajā daļā noteiktajā vidējās apdrošināšanas iemaksu algas aprēķināšanas sešu mēnešu periodā persona nevienā kalendāra mēnesī nav bijusi pakļauta apdrošināšanai bezdarba gadījumam, izņemot personu, kura ir bijusi bērna kopšanas atvaļinājumā, šai personai vidējo apdrošināšanas iemaksu algu par katru kalendāra mēnesi minētajā periodā nosaka 40 procentu apmērā no valstī noteiktās mēneša vidējās apdrošināšanas iemaksu algas, kas noteikta par kalendāra gada 12 mēnešu periodu, šo periodu beidzot vienu kalendāra gadu pirms gada, kurā bezdarbnieka pabalsts pieprasīts.

 

III. Bezdarbnieka pabalsta un apbedīšanas pabalsta apmēra aprēķināšana

 

5. Bezdarbnieka pabalsta apmēru mēnesī aprēķina par kalendāra dienām un proporcionāli apdrošināšanas stāžam:

5.1. bezdarbniekam ar apdrošināšanas stāžu no viena gada līdz deviņiem gadiem (ieskaitot) – izmantojot šādu formulu:

 

Pb = Vd x Dn x 0,5, kur

 

Pb – bezdarbnieka pabalsta apmērs;

Vd – kalendāra dienas vidējā apdrošināšanas iemaksu alga;

Dn – bezdarba perioda kalendāra dienu skaits mēnesī, kas jāapmaksā saskaņā ar normatīvajiem aktiem;

 

5.2. bezdarbniekam ar apdrošināšanas stāžu no 10 līdz 19 gadiem (ieskaitot) – izmantojot šādu formulu:

 

Pb = Vd x Dn x 0,55, kur

 

Pb – bezdarbnieka pabalsta apmērs;

Vd – kalendāra dienas vidējā apdrošināšanas iemaksu alga;

Dn – bezdarba perioda kalendāra dienu skaits mēnesī, kas jāapmaksā saskaņā ar normatīvajiem aktiem;

 

5.3. bezdarbniekam ar apdrošināšanas stāžu no 20 līdz 29 gadiem (ieskaitot) – izmantojot šādu formulu:

 

Pb = Vd x Dn x 0,6, kur

 

Pb – bezdarbnieka pabalsta apmērs;

Vd – kalendāra dienas vidējā apdrošināšanas iemaksu alga;

Dn – bezdarba perioda kalendāra dienu skaits mēnesī, kas jāapmaksā saskaņā ar normatīvajiem aktiem;

 

5.4. bezdarbniekam ar apdrošināšanas stāžu 30 gadu un vairāk – izmantojot šādu formulu:

 

Pb = Vd x Dn x 0,65, kur

 

Pb – bezdarbnieka pabalsta apmērs;

Vd – kalendāra dienas vidējā apdrošināšanas iemaksu alga;

Dn – bezdarba perioda kalendāra dienu skaits mēnesī, kas jāapmaksā saskaņā ar normatīvajiem aktiem;

 

5.5. bezdarbniekiem, par kuriem pirms bezdarbnieka statusa iegūšanas dienas iemaksas bezdarba gadījumam ir veiktas tikai no valsts pamatbudžeta, kā arī likuma " Par apdrošināšanu bezdarba gadījumam " 5.panta trešajā daļā noteiktajiem bezdarbniekiem – izmantojot šādu formulu:

 

Pn x 2 x 0,6 x 12

Pb = --------------------------  x Dn, kur

365

 

Pb – bezdarbnieka pabalsta apmērs;

Pn – valsts sociālā nodrošinājuma pabalsta apmērs, kāds bija spēkā bezdarbnieka pabalsta pieprasīšanas dienā;

Dn – bezdarba perioda kalendāra dienu skaits, kas jāapmaksā saskaņā ar normatīvajiem aktiem.

 

6. Apbedīšanas pabalsta apmēru bezdarbnieka un bezdarbnieka pabalsta saņēmēja nāves gadījumā aprēķina, izmantojot šādu formulu:

 

Pa = Pn x 3, kur

 

Pa – apbedīšanas pabalsta apmērs;

Pn – valsts sociālā nodrošinājuma pabalsta apmērs, kāds bija spēkā bezdarbnieka nāves dienā.

 

IV. Bezdarbnieka pabalsta un apbedīšanas pabalsta piešķiršana un izmaksa

 

7. Bezdarbnieka pabalsta piešķiršanai bezdarbnieks vienā no Valsts sociālās apdrošināšanas aģentūras nodaļām (turpmāk – aģentūras nodaļa) pēc savas izvēles:

7.1. iesniedz iesniegumu par bezdarbnieka pabalsta piešķiršanu;

7.2. uzrāda šādus dokumentus:

7.2.1. personu apliecinošu dokumentu;

7.2.2. uzvārda maiņu apliecinošu dokumentu, ja attiecīgā pabalsta pieprasītāja dokumentos ir dažādi uzvārdi;

7.2.3. darba grāmatiņu (darba līguma grāmatiņu) un citus sociālās apdrošināšanas stāžu apliecinošus dokumentus (dokumentus, kas apliecina apdrošināšanas iemaksu izdarīšanu, izziņas, darba līgumus un to izpildi apliecinošus dokumentus).

 

8. Bezdarbnieks, par kuru pēdējo 18 mēnešu periodā pirms bezdarbnieka statusa iegūšanas dienas iemaksas bezdarba gadījumam nav veiktas vai ir veiktas mazāk nekā 12 mēnešus, papildus šo noteikumu 7.punktā minētajiem dokumentiem uzrāda dokumentu, kas apliecina piederību pie kādas no likuma " Par apdrošināšanu bezdarba gadījumam " 5.panta trešajā daļā minētās bezdarbnieku kategorijas: 

8.1. Veselības un darbspēju ekspertīzes ārstu valsts komisijas vai tās struktūrvienības – vispārēja un speciāla profila veselības un darbspēju ekspertīzes ārstu komisijas – lēmumu par invaliditātes noteikšanu bērnam līdz 16 gadu vecumam;

8.2. Veselības un darbspēju ekspertīzes ārstu valsts komisijas vai tās struktūrvienības lēmuma izrakstu, kas apliecina, ka attiecīgajai personai invaliditāte turpmāk nav noteikta.

 

9. Apbedīšanas pabalsta piešķiršanai bezdarbnieka un bezdarbnieka pabalsta saņēmēja nāves gadījumā persona pēc izvēles vienā no aģentūras nodaļām:

9.1. iesniedz iesniegumu par apbedīšanas pabalsta piešķiršanu; 

9.2. uzrāda šādus dokumentus:

9.2.1. bezdarbnieka ģimenes locekļa vai tās personas personu apliecinošu dokumentu, kura uzņēmusies apbedīšanu;

9.2.2. miršanas apliecības (sertifikāta) oriģinālu (Valsts sociālās apdrošināšanas aģentūra izgatavo miršanas apliecības (sertifikāta) kopiju).

 

10. Nosakot tiesības uz bezdarbnieka pabalstu, aģentūras nodaļa pārbauda, vai attiecīgajai personai ir bezdarbnieka statuss, vai attiecīgā persona ir bijusi sociāli apdrošināta bezdarba gadījumam, vai bezdarbnieka pabalsta pieprasītājs nav sasniedzis likumā "Par valsts pensijām" noteikto valsts vecuma pensijas piešķiršanas vecumu, vai viņš nav invalīds – speciālās valsts vecuma pensijas saņēmējs, vai viņš nesaņem izdienas pensiju vai vecuma pensiju pēc atvieglotiem noteikumiem.

 

11. Lēmumu par bezdarbnieka pabalsta piešķiršanu vai atteikumu piešķirt pabalstu aģentūras nodaļa pieņem 10 darbdienu laikā pēc visas pabalsta piešķiršanai nepieciešamās informācijas saņemšanas no Nodarbinātības valsts aģentūras un Valsts ieņēmumu dienesta. Minēto lēmumu aģentūras nodaļa izsniedz (nosūta) bezdarbniekam.

 

12. Likuma " Par apdrošināšanu bezdarba gadījumam " 13.panta pirmās daļas 1.punktā minētajā gadījumā bezdarbnieka pabalstu piešķir no pieprasījuma iesniegšanas dienas un to izmaksā par bezdarba periodu, kurā pabalsta pieprasītājs nav darba attiecībās, pēc tam, kad ir saņemts Nodarbinātības valsts aģentūras apstiprinājums par to, ka personai ir piešķirts bezdarbnieka statuss, un no Valsts ieņēmumu dienesta ir saņemtas darba devēja iesniegtās ziņas par to, ka attiecīgā persona ir zaudējusi darba ņēmēja statusu.

 

13. Likuma " Par apdrošināšanu bezdarba gadījumam " 13.panta pirmās daļas 2.punktā noteiktajā gadījumā bezdarbnieka pabalstu piešķir no pieprasījuma iesniegšanas dienas, bet ne agrāk kā divus mēnešus pēc bezdarbnieka statusa iegūšanas dienas. Bezdarbnieka pabalstu izmaksā par to bezdarba periodu, kurā pabalsta pieprasītājs nav darba attiecībās. Bezdarbnieka pabalstu sāk izmaksāt pēc tam, kad ir saņemts Nodarbinātības valsts aģentūras apstiprinājums par to, ka personai ir piešķirts bezdarbnieka statuss, un no Valsts ieņēmumu dienesta ir saņemtas darba devēja iesniegtās ziņas par to, ka attiecīgā persona ir zaudējusi darba ņēmēja statusu.

 

14. Bezdarbnieka pabalstu izmaksā saskaņā ar likuma " Par apdrošināšanu bezdarba gadījumam " 9. un 10.pantu. 

 

15. Bezdarbnieka pabalstu izmaksā par iepriekšējo mēnesi.

 

16. Apbedīšanas pabalstu piešķir un izmaksā saskaņā ar likuma " Par apdrošināšanu bezdarba gadījumam " 12.panta otro un trešo daļu pēc tam, kad ir iesniegti visi šo noteikumu 9.punktā minētie pabalsta piešķiršanai nepieciešamie dokumenti.

 

17. Lēmumu par apbedīšanas pabalsta piešķiršanu vai atteikumu piešķirt pabalstu aģentūras nodaļa pieņem piecu darbdienu laikā pēc šo noteikumu 16.punktā minēto nosacījumu izpildes. 

 

18. Bezdarbnieka pabalstu un apbedīšanas pabalstu Valsts sociālās apdrošināšanas aģentūra pārskaita pabalsta saņēmēja kredītiestādes vai PNS (pasta norēķinu sistēma) kontā. Apbedīšanas pabalstu izmaksā arī, pamatojoties uz aģentūras nodaļas izsniegto vienreizējās izmaksas orderi vai bankas čeku.

 

19. Ja, izpildot attiecīgo tiesas spriedumu, no darba devēja par labu personai tiek piedzīta un izmaksāta atlīdzība par darba piespiedu kavējumu attiecīgajā bezdarbnieka pabalsta saņemšanas periodā, persona:

19.1. piecu darbdienu laikā pēc atlīdzības par darba piespiedu kavējumu izmaksas informē par to jebkuru Valsts sociālās apdrošināšanas aģentūras nodaļu;

19.2. piecu darbdienu laikā pēc Valsts sociālās apdrošināšanas aģentūras paziņojuma par saņemtās bezdarbnieka pabalsta summas atmaksāšanu minēto summu pārskaita Valsts sociālās apdrošināšanas aģentūras norādītajā kontā.

 

20. Katram pabalsta saņēmējam Valsts sociālās apdrošināšanas aģentūra iekārto bezdarbnieka pabalsta saņēmēja lietu.

 

V. Noslēguma jautājumi

 

21. Atzīt par spēku zaudējušiem Ministru kabineta 2000.gada 25.janvāra noteikumus Nr.32 "Vidējās apdrošināšanas iemaksu algas aprēķināšanas kārtība bezdarbnieka pabalsta apmēra noteikšanai un bezdarbnieka pabalsta un apbedīšanas pabalsta piešķiršanas, aprēķināšanas un izmaksas kārtība" (Latvijas Vēstnesis, 2000, 26./28.nr.; 2001, 27.nr.; 2004, 156.nr.; 2005, 99.nr.).

 

22. Ja šo noteikumu 2.1. un 2.2.apakšpunktā minētajos gadījumos bezdarbnieka pabalsta aprēķināšanai tiek ņemta vērā apdrošināšanas iemaksu alga par periodu līdz 2008.gada 31.decembrim, kalendāra dienas vidējā apdrošināšanas iemaksu alga šajā periodā nepārsniedz 1/365 daļu no valsts sociālās apdrošināšanas obligāto iemaksu objekta gada maksimālā apmēra pēdējā kalendāra gadā, par kuru šī iemaksu alga aprēķināta.

 

23. Noteikumi stājas spēkā 2009.gada 1.janvārī.

 

 

Ministru prezidents                                                     I.Godmanis

 

Labklājības ministre                                                    I.Purne

